**Ministru kabineta noteikumu projekta**

**„ Noteikumi par Latvijas būvnormatīvu LBN 229-15 „A klases hidroelektrostaciju hidrotehniskās būves”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts „Noteikumi par Latvijas būvnormatīvu LBN 229-15 „A klases hidroelektrostaciju hidrotehniskās būves” (turpmāk – noteikumu projekts) tiek izdots saskaņā ar 09.07.2013. pieņemtā Būvniecības likuma (turpmāk – likums) 5.panta pirmās daļas 3.punktu, kā arī, lai nodrošinātu likuma pārejas noteikumu 2.punkta izpildi. |
|  2. | Pašreizējā situācija un problēmas kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts apstiprina būvnormatīvu, ar ko nosaka prasības A klases hidroelektrostaciju hidrotehnisko būvju projektēšanai un aprēķiniem. Papildus, lai nodrošinātu būvnormatīva izpildi un nodrošinātu būvju būtisko prasību ievērošanu, noteikts, ka Ekonomikas ministrija sadarbībā ar attiecīgo standartu tehnisko komiteju iesaka nacionālajai standartizācijas institūcijai (sabiedrībai ar ierobežotu atbildību „Standartizācijas, akreditācijas un metroloģijas centrs”) saistībā ar šiem noteikumiem izstrādājamo, adaptējamo un piemērojamo standartu sarakstu. Savukārt nacionālā standartizācijas institūcija publicē tās interneta vietnē www.lvs.lv to standartu sarakstu, kurus piemēro Latvijas būvnormatīva LBN 229-15 „A klases hidroelektrostaciju hidrotehniskās būves” izpildei. Ekonomikas ministrijai vai citai institūcijai netiek deleģēts noteikt par obligāto standartu kādu standartu, bet dots uzdevums sadarbībā ar citu institūciju nodrošināt informācijas pieejamību projektētājiem par piemērojamiem standartiem. Tas nepieciešams sakarā ar lielo standartu skaitu un to dažādību, lai nodrošinātu vienveidību nozarē un novērstu potenciālus drošības riskus. Šiem standartiem kā līdz šim tiek saglabāts ieteikumu raksturs, proti, tie netiek noteikti kā obligāti piemērojami (Standartizācijas likums 13.panta otrā daļa), bet kā piemērojamie. Tomēr gadījumā, ja projektētājs nebūs piemērojis publicētos standartus (strīdus gadījumā) var būt  nepieciešams papildus pierādīt, ka, projektējot būvi, izvēlēti droši un mērķim atbilstoši raksturlielumi. Nozares biedru organizāciju izstrādāti standarti ir uzskatāmi par vienu no kvalitātes un drošības garantiem standartizējamajā nozarē.Hidrotehnisko būvju būvniecības ieceres dokumentāciju un būvprojektu izstrādā attiecīgos speciālajos būvnoteikumos noteiktajā kārtībā un apjomā. A klases hidroelektrostaciju hidrotehniskās būves projektē un būvprojekta saturu nosaka atbilstoši Ministru kabineta 30.09.2014. noteikumiem Nr.573 “Elektroenerģijas ražošanas, pārvades un sadales būvju būvnoteikumi”.Hidrotehnisko būvju konstrukciju projektēšanas pamatprincipus un iedarbes uz konstrukcijām nosaka Eiropas standarta Eirokodeksu saimes EN 1990 “Konstrukciju projektēšanas pamati” un EN 1991 “Iedarbes uz konstrukcijām” standarti un nacionālie pielikumi.Eiropas standarta Eirokodeksu saimes EN 1992 “Betona konstrukciju projektēšana”, EN 1993 “Tērauda konstrukciju projektēšana”, EN 1994 “Tērauda un betona kompozīto konstrukciju projektēšana”, EN 1995 “Koka konstrukciju projektēšana”, EN 1996 “Mūra konstrukciju projektēšana” standartus un to nacionālo pielikumus lieto hidrotehnisko būvju attiecīgo konstrukciju projektēšanā. Ievērojot Eiropas standarta Eirokodeksu saimes EN 1997 “Ģeotehniskā projektēšana” standarta un tā pielikuma nosacījumus, ar hidrotehnisko aprēķinu pārbauda hidrauliski aprēķināto būvju parametru pietiekamību, nosaka būves pretošanās spēju filtrācijas plūsmas spiedienam, pamatnes deformācijas, būves sēšanos un noturību pret nobīdi un apgāšanos. Būvnormatīvā, salīdzinājumā ar līdzšinējo normatīvo regulējumu, ir precizēta terminoloģija, nemainot to pēc būtības. Būvnormatīvs neattiecas uz B un C klases hidroelektrostaciju hidrotehniskajām būvēm, šīs hidrotehniskās būves projektē saskaņā ar LBN 224-15 "Meliorācijas sistēmas un hidrotehniskās būves". Hidrotehniskās būves klasificē pēc apdraudējuma riska (bīstamības pakāpes), kādu tās var radīt avārijas gadījumā. Būvju drošuma klasi nosaka saskaņā ar likumu „Par hidroelektrostaciju hidrotehnisko būvju drošumu”.Atbilstoši Latvijas Būvniecības padomes 18.05.2015. sēdē lemtajam tiek plānota šī būvnormatīva pārstrāde pēc būtības, saskaņojot šo būvnormatīvu ar LBN 224-15 "Meliorācijas sistēmas un hidrotehniskās būves".  |
|  3. | Projekta izstrādē iesaistītās institūcijas | Noteikumu projekta (būvnormatīva) izstrāde notikusi sadarbībā ar akciju sabiedrību “Latvenergo”. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru personu, kura ierosinās un veiks hidroelektrostaciju hidrotehniskās būves būvniecību, kā arī institūcijas, kuras iesaistītas būvniecības procesā.  |
|  2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1. punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar līdzšinējo normatīvo regulējumu. |
|  3. | Administratīvo izmaksu monetārs novērtējums | Noteikumu projekts šo jomu neskar |
|  4. |  Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Sabiedrības informēšana par projekta izstrādes uzsākšanu | Par noteikumu projekta pārstrādi sabiedrība tika informēta Ekonomikas ministrijas rīkotajos semināros par jauno būvniecības regulējumu. Noteikumu projekts sabiedrībai publiski ir pieejams Ekonomikas ministrijas mājās lapā internetā no 2015. gada 16.jūnija, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā interneta vietnē. Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 13. punktā minētās darbības nav jāveic, jo noteikumu projektā paredzētais tiesiskais regulējums nemaina līdzšinējo spēkā esošo regulējumu. |
| 2. | Sabiedrības līdzdalība projekta izstrādē  | Sabiedrības priekšlikumi vai iebildumi nav saņemti. |
| 3. | Sabiedrības līdzdalības rezultāti  | Noteikumu projekts precizēts atbilstoši saņemtajiem atzinumiem un starpministriju sanāksmē lemtajam. |
| 4. | Cita informācija | Nav |

Anotācijas III, IV, V un VII sadaļa – projekts šīs jomas neskar.

Ekonomikas ministre D. Reizniece-Ozola

Vīza:

Valsts sekretārs R. Beinarovičs

31.07.2015 10:54

772

Vīksna, 67013140

Marija.Viksna@em.gov.lv